Acaba l'any i cal reflexionar i fer balanç del que està donant de si aquesta nova legislatura, amb una aposta ferma i renovada per l'economia social i cooperativa, per consolidar-la com a paradigma en la transformació del model econòmic, cap a models més transparents, democràtics, equitatius i compromesos amb la societat.
Estem creant un ecosistema potent gràcies a l'esforç compartit de les administracions, les empreses, les entitats representatives, la societat, però també dels consumidors.
Amb el poder que ens atorguen les nostres decisions de consum, tenim a les nostres mans, la possibilitat d'activar el "cercle virtuós del consum responsable", afavorint les cooperatives i entitats d'economia social, perquè estan arrelades al territori, perquè aposten per valors democràtics i amb compromís social, i en definitiva perquè són les que contribueixen a enfortir la nostra societat i a crear un nou país amb més i millor feina per a tothom.
Satisfet amb la feina feta i, il·lusionat amb els nous projectes i reptes de futur, és com encarem el nou any, amb ganes d'impulsar més i millors experiències, de fer aflorar iniciatives innovadores, i de transferir arreu del territori la cooperació a tots els nivells per tal d'assolir un major impacte col·lectiu en el conjunt de l'economia i de la societat.
Aprofito també per donar les gràcies a totes les persones que al llarg d'aquest any, heu aportat experiències i continguts al Butlletí, donant a conèixer que una altra economia és real i possible, i en definitiva és el que volem per a la construcció d'un futur país.
El dia 15 de desembre, al Palau de Pedralbes, es van reunir els membres del CSC, amb l'assistència de la consellera de Treball, Afers Socials i Famílies, Dolors Bassa.
Durant la sessió es van presentar els nous membres del Consell, i es van tractar les polítiques de l'economia cooperativa i diferent normativa que afecta a les cooperatives.
Acció Solidària Contra l'Atur atorga aquests guardons com a reconeixement a la Innovació i la Trajectòria de les entitats que treballen amb persones i col·lectius en situació d'exclusió social.
Aquest any el premi a la innovació ha estat concedit a la cooperativa Central Parc i el de la millor trajectòria ha estat per a la Fundació Adsis.
Per 3r any consecutiu, La Confederació impulsa aquesta iniciativa per conèixer l'estat, la situació i l'evolució de l'ocupació en el sector no lucratiu de serveis socials i d'atenció a les persones.
Per tal de tenir una visió de tot el sector, recullen mitjançant un qüestionari dades de les entitats socials catalanes que hi vulguin col·laborar.
La Taula del Tercer Sector Social va participar al Giving Tuesday, un moviment global, sense ànim de lucre, que promou la solidaritat.
Hi va proposar diferents projectes i causes d'algunes entitats a les que representa, convidant a col·laborar per fer una societat millor.
La iniciativa, impulsada per Coop57, ECAS i Òmnium Cultural, és una crida a la mobilització ciutadana per contribuir a un fons econòmic de solidaritat mitjançant aportacions individuals.
Els recursos obtinguts seran autogestionats sota els principis de les finances ètiques per finançar projectes de transformació i alternatives innovadores sota el paraigua de l'economia social i solidària.
Com a subscriptors del Butlletí d'Economia Social i Cooperativa us demanem que dediqueu 2 minuts a respondre aquest qüestionari.
La vostra participació és molt important perquè ens permetrà conèixer el perfil del subscriptor, què n'espereu i com el valoreu.
L'enquesta és anònima i la informació que recollim ens servirà per millorar i adaptar el butlletí a les vostres expectatives i a les d'altres persones que s'hi subscriguin en un futur.
Us agraïm per endavant la vostra col·laboració.
4a. edició d'estArter, un programa de formació en emprenedoria col·lectiva, que ofereix eines pràctiques, coneixements, reflexions i recursos per fer front el repte d'emprendre projectes amb vocació transformadora.
A partir de gener començaran les activitats de la nova edició del programa aracoop i podreu trobar tots els esdeveniments en aquest enllaç.